**Caseperson: Michael**

**Dette er et uddrag af Michaels blog, hvor han selvterapeutisk fortæller sin oplevelse:**

Min mor, far og jeg bor i et stort parcelhus i Charlottenlund. Mine forældre giver mig en tryg og sikker opvækst de første år af mit liv, men min mor dør af kræft, da jeg er fire år gammel. Da min mor dør, flytter min storebror hjem til min far og mig for at hjælpe med at passe mig.

*Faren får en ny kone, og de flytter ind i stedmorens lejlighed. Faren er aldrig hjemme, og Michael er alene med stedmoren. Bagefter flytter han i 2-3 år ind hos sin mormor i en lejlighed i Charlottenlund.*

Min stedmor er flov over, at jeg er en del af familien, så jeg må ikke bo hjemme: Jeg bor derfor hos min mormor, og hun forsørger mig egenhændigt. Jeg har i disse år stort set ingen kontakt med min far og stedmor.

På et tidspunkt køber min far og stedmor et større hus, i Ordrup i Gentofte Kommune, som vi flytter ind i. Med tiden bliver jeg mere integreret i hjemmet, i takt med at min mormor bliver mindre i stand til at tage sig af mig, og de sidste fem år (fra jeg er ca. 9-10 år til jeg er 14 år gammel) bor jeg næsten hele tiden hjemme.

Min far og stedmor er begge højtuddannede, vel-stillede, ordentlige og pæne mennesker – i store stillinger. Vi mangler aldrig penge. Vi bor i en stor og flot ejendom. Der er ingen alkohol eller andre rusmidler i hjemmet. Jeg ser min far hver dag, men han siger aldrig noget til mig. Den eneste, der taler med mig, er min stedmor.

Min stedmor bestemmer alt i huset. Hun giver mig navne: Jeg bliver kaldt „grimme“, „onde“, og „ækle dyr“. Hun tæsker mig ofte: Hun slår mig for det meste med en knyttet næve i baghovedet, men også med flad hånd, når hun indimellem giver mig lussinger.

Ofte slår hun mig så hårdt, at jeg banker hovedet ind i væggene, trappen, eller falder om på gulvet og banker hovedet ned i dét. Hvis min far er til stede, når jeg bliver tæsket, kommer han mig til undsætning, men som regel er min far ikke hjemme, når jeg får tæsk.

Jeg bliver smidt i seng kl. 18 hver dag – når resten af familien skal spise aftensmad sammen (min far, stedmor og stedsøster). Jeg ligger oppe i min seng på 1. sal, lys-vågen, og kan høre, hvordan resten af familien sidder og taler sammen, og hygger med god, varm mad, min stedmor har tilberedt.

Jeg har intet legetøj, ingen ejendele, og alle mine jule- og fødselsdagsgaver bliver taget fra mig, efter at jeg har fået dem: Jeg skal sidde ved hver juleaften og fødselsdag og lade, som om jeg bliver glad for de gaver, jeg får, mens jeg sidder og ikke må afsløre, at de bliver taget fra mig efterfølgende. Min stedmor giver mine gaver videre til blandt andet sin egen familie, og sine venners børn. Hun tager mine gaver fra mig, fordi hun siger, at jeg ikke har brug for dem.

Jeg får ikke lommepenge derhjemme, og de penge, jeg får i gave fra andre til fødselsdag eller jul, tager min stedmor fra mig. Jeg får aldrig noget af min far og stedmor. Eksempelvis må jeg ikke få nyt tøj: Jeg skal gå i brugt tøj, som kommer fra min stedmors venner, der bor på vejen ved siden af vores. Selv mit undertøj er brugt. Der er ikke penge nok til, at jeg kan få skolemælk i skolen.

Min mormor er nødt til at betale for, at jeg kan komme på skolekoloni om sommeren, fordi min stedmor siger, at de ikke har penge til det.

Når min far og stedmor skal have gæster på besøg, skal jeg enten sendes i seng, inden gæsterne ankommer, eller være sendt væk fra hjemmet. Det begrunder min far og stedmor med, at de skammer sig over mig, og at de ikke vil have, at deres venner finder ud af, at jeg er en del af familien.

Jeg må som hovedregel ikke bruge toilettet derhjemme. Jeg skal helst gå på toilettet i skoletiden. Hvis jeg skal på toilettet uden for skoletiden, skal jeg gå ned på biblioteket og benytte deres toilet.

Det er forbudt for mig at tage noget at spise i køkkenet: Min stedmor siger, at hvis jeg tager noget at spise i køleskabet – eller i køkkenet i det hele taget – så er det tyveri. Jeg går derfor ofte rundt og leder efter mad i containere.

Jeg er meget lille og tynd: Underernæret!

Min stedmor siger, at hvis jeg spiser slik, vil jeg dø af kræft, fordi min mor jo selv døde af kræft. Hun fortæller mig, at det var min skyld, at min mor døde, fordi min mor syntes, at jeg var et besværligt barn.

I foråret 2004 kan jeg ikke klare presset længere, og jeg bryder sammen: Min klasselærer tager mig med ind til en personlig samtale, kun mig og hende. Hun er den første nogensinde, der spørger mig, hvordan jeg har det derhjemme. Jeg fortæller hende, hvilke forhold jeg lever under. Hun tager mine ord alvorligt – og reagerer.

*Efter mange skærmydsler kommer Michael på kostskole.*

Mit sprog er ekstremt understimuleret (har sproglige kompetencer svarende til et lille barn), og jeg er særdeles frygtsom og indesluttet. Jeg kender ikke til socialt samvær, og jeg låser mig inde på mit værelse det meste af tiden, da jeg er ekstremt angst og bange for andre mennesker. Jeg laver ikke lektier. Jeg kan ikke fokusere eller koncentrere mig: Er kun i stand til at se film og spille computerspil – bag en lukket dør.

*Omsorgssvigtet blev ved i nogle år endnu, også på offentlige institutioner. En årrække havde Michael et overforbrug af alkohol og medicin. Nu har Michael skrevet sin blog og lagt misbruget på hylden.*

*Den ene af denne bogs forfattere har talt med Michael. Han fremstår velformuleret og reflekteret, når han fortæller om sit liv. Han har stadig nogle følelser, der skal bearbejdes, for eksempel vrede mod de institutioner, som ikke greb ind, skønt de godt vidste, hvordan det stod til. Han kan endnu føle en indre uro, skønt det er over 10 år siden, han brød med familien. Nu er han ved at komme på ret køl. Han studerer til socialrådgiver, og hans oplevelser har givet ham en særlig form for empati og forståelse for dysfunktionelle familier.*

Kilde: Psykologi, Forlaget Colombus, 2023

**Opgaver**

1. Udpeg psykologiske problemstillinger i artiklen. Hvilke spørgsmål om psykologi kan man rejse ud fra artiklen?
2. Bestem, hvilke slags omsorgssvigt Michael har været udsat for i sin barndom. Brug begreber på konkrete tekstnedslag.
3. Diskutér, hvordan omsorgssvigtene i Michaels barndom har påvirket hans videre liv og udvikling. Inddrag pointer fra artiklen og din viden fra psykologiske teorier, begreber og undersøgelser (se begrebsarket!).

Ekstraopgaver:

1. Vurdér med udgangspunkt i artiklen, hvorfor Michael alligevel ser ud til at have ’klaret sig’ – han fremstår velreflekteret og velformuleret, samt er i gang med en uddannelse til socialrådgiver (vi putter teori på senere!).
2. *Social arv* er et begreb, som kort sagt dækker over, når sociale problemer overføres fra forældre til børn. Kan man bruge begrebet på casen om Michael?